इंदौर. डीआईजी ऑफिस में इन दिनों कैमरों से कर्मचारियों की माॅनिटरिंग हो रही है। इसका कंट्रोल डीआईजी और एएसपी हेडक्वॉर्टर के दफ्तर में हैं। कर्मचारियों के सुस्त रवैये से पुलिस विभाग ही परेशान था। इसे देखते हुए यह व्यवस्था की गई।
पुलिस कंट्रोल रूम स्थित डीआईजी ऑफिस में पासपोर्ट सेल, विदेशी नागरिक पंजीयन शाखा, विशेष शाखा, जिला विशेष शाखा, वी केयर फॉर यू, क्राइम ब्रांच के साथ एसपी हेडक्वाॅर्टर, एएसपी हेड क्वाॅर्टर, डीएसपी, फिंगर प्रिंट, फोटो शाखा संचालित होती हैं। इनमें ज्यादातर पुलिस महकमे के ही काम होते हैं।
आम लोगों का आना जाना पासपोर्ट और विदेशी पंजीयन शाखा से होता है। यहां बाबू सुबह तो समय पर आ जाते, लेकिन बाद में काम निपटाने के बजाए चाय पीने चले जाते या दूसरे विभागों में बैठे रहते।
अधिकारी किसी को बुलाए तो साथी यह कह देते कि अभी कुछ देर पहले ही गए हैं। पूरे सिस्टम को सुधारने के लिए डीआईजी संतोष कुमार सिंह ने परिसर और सभी स्थानों पर कैमरे लगवा दिए हैं। इससे वे कैबिन से ही देख लेते हैं कि कौन कर्मचारी कैसा काम कर रहा है।
वर्दी में आएं कर्मचारी
रीगल तिराहे पर 8 दिसंबर को हुए घेराव के दौरान कंट्रोल रूम में अतिरिक्त बल नहीं था। वायरलेस सेट पर कॉल कर रिजर्व बल बुलवाया और जैसे-तैसे स्थिति संभाली थी। इसे देखते हुए अब कर्मचारियों में ज्यादातर को वर्दी में आने का कहा है ताकि आपात परिस्थिति में इनका भी उपयोग किया जा सके। बीस जवानों का फोर्स भी रिजर्व रखा गया है।
hin_Deva hin_Deva hin_Deva hin_Deva hin_Deva hin_Deva